ועדת ביטחון הפנים, כנסת 24, פרוטוקול מספר 102, 2022-06-01 09:30

מירב בן ארי: בוקר טוב לכולם.

מירב בן ארי: אנחנו פותחים את ישיבת הוועדה לביטחון הפנים.

מירב בן ארי: היום יום רביעי 1 ביוני 2022, ב' בסיוון התשפ"ב.

מירב בן ארי: הנושא הוא הצעת חוק הרשות הלאומית לביטחון קהילתי (תיקון מס' 2), התשפ"ב-2021, מ/1451, הכנה לקריאה שנייה ושלישית.

מירב בן ארי: בבקשה, גברתי היועצת המשפטית.

איילת לוי נחום: כמו שאמרה יושבת-הראש אנחנו בדיון בהצעת חוק הרשות הלאומית לביטחון קהילתי (תיקון מס' 2).

איילת לוי נחום: בעצם הצעת החוק הזאת היא בעיקרה מגוון של תיקונים משלימים שנבעו מהחלטת ממשלה שהתקבלה ביולי להחזיר את הסמכויות שהיו ברשות הזאת במשרד לחיזוק ולקידום קהילתי למשרד לביטחון פנים.

איילת לוי נחום: צריך לומר שלרשות הזאת יש היסטוריה גם בתחלופת השמות שלה וגם באחריויות שלה.

איילת לוי נחום: זאת רשות שהוקמה כגוף סטטוטורי כבר בשנות ה-80 המאוחרות.

איילת לוי נחום: בהתחלה היא הייתה במשרד ראש הממשלה ואחר כך עברה למשרד לביטחון פנים בשנת 2009.

איילת לוי נחום: גם הנושא של הסמים והאלכוהול הוכנס בשנת 2012.

איילת לוי נחום: בשנת 2017 נעשה בחוק תיקון גדול שאיחד את הרשות הזאת יחד עם אגפים נוספים ותפקידים נוספים במשרד לביטחון פנים כמו אגף מציל"ה וגופים נוספים.

איילת לוי נחום: ב-2020 הרשות הזאת והאחריות עליה הועברו למשרד לחיזוק ולקידום קהילתי.

איילת לוי נחום: כמו שאמרתי הצעת החוק המונחת בפני הוועדה כרגע מחזירה את הסמכויות למשרד לביטחון פנים.

איילת לוי נחום: תכף ניכנס לתיקונים עצמם.

מירב בן ארי: כמו שצריך.

איילת לוי נחום: היא עושה את זה יחד עם כמה תיקונים עקיפים שכשנקרא את ההצעה נסביר אותם.

מירב בן ארי: אבל אם - - - את המשרד המיותר הזה למה זה לא חזר אוטומטית למשרד לביטחון פנים?

איילת לוי נחום: כי זה מחייב תיקון חקיקה.

איילת לוי נחום: התיקון שנעשה בשנת 2020 העביר את הסמכות גם בחוק עצמו למשרד לחיזוק ולקידום חברתי, וברגע שהמשרד בוטל ותחומי האחריות שונו בהתאם להחלטת ממשלה שאושרה בכנסת באוגוסט זה מחייב תיקוני חקיקה.

איילת לוי נחום: זה ברמה הכללית והעקרונית.

איילת לוי נחום: אם נציגי המשרד רוצים להרחיב, בבקשה.

מירב בן ארי: בבקשה.

אליעזר רוזנבאום: בוקר טוב.

אליעזר רוזנבאום: אני אתן סקירה קצרה על פעילות הרשות ואיפה הם עומדים.

אליעזר רוזנבאום: לאחר מכן גלי ובוסנה ירדו לפרטים שצריך לעשות תיקונים בהם חוק הרשות.

אליעזר רוזנבאום: תחילתה של הדרך הייתה בתכנית עיר ללא אלימות שפותחה בעיר אילת ולאחר מכן השר דיכטר אישר אותה כשהיה השר לביטחון פנים, ואימצנו והרחבנו אותה לעשר רשויות מקומיות ובמעלה הדרך הרחבנו אותם.

אליעזר רוזנבאום: במקביל היה לנו עוד אגף ותיק יותר במשרד לביטחון הפנים שנקרא אגף מציל"ה שגם עוסק בתכניות מניעה ברשויות המקומיות אבל בהיקף תקציבי קטן יותר.

אליעזר רוזנבאום: האחרון שעמד בראש האגף הזה היה תת-אלוף גז שנפטר, לצערנו.

אליעזר רוזנבאום: האיחוד של כל גופי המניעה היה על השולחן כל הזמן.

אליעזר רוזנבאום: שרים בחנו אבל השר לביטחון הפנים גלעד ארדן קיבל החלטה שמחברים את כל גופי המניעה: עיר ללא אלימות, מציל"ה, והרשות הלאומית למלחמה בסמים ואלכוהול שעברה ממשרד ראש הממשלה אלינו.

אליעזר רוזנבאום: למעשה, הובלתי את עבודת המטה יחד עם גלי ועם גורמים נוספים ובנינו את הרשות למאבק באלימות סמים ואלכוהול שלאחרונה שונה שמה ל"רשות לביטחון קהילתי".

אליעזר רוזנבאום: הוא רחב יותר כשאתה מדבר על ביטחון קהילתי אז הוא גם טיפול ושיקום, גם מניעה וגם אכיפה.

אליעזר רוזנבאום: לכן ההצעה של דני שחר שהיה ראש הרשות האחרון - -

מירב בן ארי: יש ראש רשות?

אליעזר רוזנבאום: יש ראשת רשות.

מירב בן ארי: אבל הבנתי שגם זה לא - -

אליעזר רוזנבאום: דני שחר סיים את תפקידו ועבר להיות מנכ"ל משרד התיירות.

אליעזר רוזנבאום: קובי אלון נבחר, עבר אישור ממשלה, החליט שהוא לא בא - -

מירב בן ארי: ואז היא מחליפה את זה שאמר שהוא לא בא.

אליעזר רוזנבאום: רונית עובדיה אושרה בממשלה וב-19 בחודש היא תיכנס לתפקידה.

אליעזר רוזנבאום: היא מנכ"לית של אשכול בית הכרם באזור כרמיאל.

אליעזר רוזנבאום: אני בחפיפה איתה ונשלים את החפיפה.

אליעזר רוזנבאום: בכל אופן חיברנו את כולם ובנינו את המבנה הארגוני; קבענו חזון, ייעוד, תפקידים, והכול אושר כדת וכדין בנציבות שירות המדינה.

אליעזר רוזנבאום: עם המשרות הרשות מונה היום כ-70 עובדים שמתעסקים גם במניעה, גם בטיפול, גם בשיקום וגם באכיפה, ולמעשה, יצאנו לדרך.

אליעזר רוזנבאום: הרשות לא פעלה בראשיתה במבנה החדש בכל הרשויות המקומיות.

אליעזר רוזנבאום: המספר האחרון שאני זוכר היטב היה 156 רשויות.

אליעזר רוזנבאום: החל מהשנה הזאת אנחנו פועלים בכל 255 הרשויות.

אליעזר רוזנבאום: לצערי, יש מספר רשויות שטרם חתמו על ההסכם, ואנחנו ניתן להם עד סוף אוגוסט, אם הם רוצים להצטרף שיחתמו כי הם מחזיקים תקציב.

אליעזר רוזנבאום: אם לא יש לי מה לעשות ברשויות המקומיות האחרות, לתגבר אותן.

אליעזר רוזנבאום: תקציב הרשויות, לצערי, השנה הוא יותר מתקציב המדינה ב-2021 אבל הוא פחות מ-2019 ב-30%.

אליעזר רוזנבאום: אבל אני מקווה שבשנה הבאה ב-2023 התקציב יעלה.

אליעזר רוזנבאום: בכל אופן השנה אנחנו עובדים בכל הרשויות המקומיות.

אליעזר רוזנבאום: יש כמה רשויות שלא חתמו ואני מקווה שהן בכל זאת יחתמו על ההסכמים ואז נוכל להתחיל.

אליעזר רוזנבאום: אם לא אז אולי בשנה הבאה.

מירב בן ארי: זה הם מעכבים את זה.

אליעזר רוזנבאום: זה מספר קטן.

מירב בן ארי: לא, זה לא מתעכב על-ידי המשרד, אתה אומר.

אליעזר רוזנבאום: לא, לא, אנחנו עשינו איתם את כל הדיונים והמפגשים.

אליעזר רוזנבאום: ההסכמים אצלם, הכול אצלם.

אליעזר רוזנבאום: זה לא אצלנו.

אליעזר רוזנבאום: המשרד לא מעכב שום דבר.

אליעזר רוזנבאום: להפך – אנחנו דוחקים בהם להחזיר לנו.

אליעזר רוזנבאום: אני מקווה שזה יסתיים.

אליעזר רוזנבאום: עוד דבר אחד: השיטור העירוני היה חלק מהרשות, אבל כשהרשות עברה למשרד הקודם, אי אפשר היה להעביר את זה כי זאת יחידה משטרתית ואי אפשר היה להעביר את זה ל- - - ולכן הוא הוצא מהרשות והוא כפוף אליי בשלב זה עד להודעה חדשה.

אליעזר רוזנבאום: לעתיד לבוא אחרי שראשת הרשות תיכנס ותשלים את פרק הזמן של הלמידה וכל הדברים יחליטו במשרד אם זה חוזר לרשות או זה נשאר עצמאית במשרד.

אליעזר רוזנבאום: אתמול חנכנו את היחידה החדשה - -

מירב בן ארי: ראיתי.

מירב בן ארי: בבני שמעון, שיטור מועצתי.

מירב בן ארי: כל הכבוד.

אליעזר רוזנבאום: ביום חמישי היחידה תהיה מבצעית.

אליעזר רוזנבאום: אתמול תדרכתי אותם אחרי הטקס - -

מירב בן ארי: מעולה.

אליעזר רוזנבאום: - - - נתתי להם הרצאה ותדרכתי אותם.

מירב בן ארי: בדיוק רציתי לעשות ישיבת מעקב.

אליעזר רוזנבאום: בעזרת ה', ביום ראשון הם יתחילו לעבוד - -

מירב בן ארי: הם הראשונים?

אליעזר רוזנבאום: הם הראשונים.

אליעזר רוזנבאום: אני מקווה שעד סוף חודש אוגוסט נקים את חמש היחידות הנוספות.

מירב בן ארי: הם שש ושש בסך הכול.

אליעזר רוזנבאום: הפיילוט זה שש: שניים בצפון, אחד זה במועצה האזורית מרום גליל ומטה אשר וארבעה בגליל.

אליעזר רוזנבאום: בעזרת השם, עד סוף אוגוסט נוכל לברך על המוגמר.

אורי מקלב: מה התקציב שלכם?

אליעזר רוזנבאום: התקציב של הרשויות ל-2022 147 מיליון שקלים, כולל החלטות הממשלה: חברה ערבית, בדואים - -

אורי מקלב: שנמצאים אצלכם?

אליעזר רוזנבאום: לא, מתוך 147, 127 מיליון שייך לרשויות המקומיות.

אליעזר רוזנבאום: זה תקציב שמחולק לרשויות המקומיות לטובת פעילות של מניעה, טיפול, הסברה – לא קשור השיטור העירוני.

מירב בן ארי: לא שיטור, באתי להגיד שיקום.

אליעזר רוזנבאום: כן, טיפול, שיקום.

אליעזר רוזנבאום: וגם נושא של ביטחון אישי – מוקדים, מצלמות – 127 מיליון.

מירב בן ארי: כל המצלמות של הרשויות המקומית דרכם.

אליעזר רוזנבאום: הוא קטן ב-30% מ-2019 אבל אני מקווה - -

גלי גלילי קרן: לא כולן אבל חלק ניכר.

גלי גלילי קרן: נכון.

אורי מקלב: לפעמים אני מתרשם שהשיטור הקהילתי עושה דברים זניחים כאילו פיקוח עירוני במקום שיטור קהילתי.

אורי מקלב: אני לא פעם רואה אותם מתעסקים עם הוצאת סחורה של מכולת בקצה או חנות ירקות ודברים בסגנון הזה, ואני לעיתים שואל את עצמי על זה.

אורי מקלב: לפי דעתי, יש לכם ייעוד של דברים מאוד חשובים אבל השאלה היא כמו שראינו כשהייתה שמירה על בתי ספר והיו שוטרים ואז ראינו אותם עוסקים בדברים אחרים ובין השאר גם בזה.

אורי מקלב: השאלה היא איך אתם מפקחים על כך.

מירב בן ארי: אנחנו לא עושים עכשיו דיון על שיטור עירוני.

מירב בן ארי: יש חוק שהיה אמור לעבור ביום שני, ובעזרת השם, אם נצליח זה יעבור בשבוע הבא.

מירב בן ארי: זה לא דיון על שיטור עירוני.

מירב בן ארי: זה דיון על הרשות.

אליעזר רוזנבאום: כבודו, רק משפט אחד: גם בבני ברק וגם בירושלים, עיר הקודש, וגם באלעד היחידות האלה עובדות לפי סל עבירות - -

מירב בן ארי: עובדות חבל על הזמן.

אליעזר רוזנבאום: - - סל אירועים.

אליעזר רוזנבאום: הם לא עושים מה שהם רוצים.

אליעזר רוזנבאום: הם נמדדים.

אליעזר רוזנבאום: אנחנו בפיקוח ובקרה.

אליעזר רוזנבאום: יושבת-ראש הוועדה מכירה את תפיסת ההפעלה.

אליעזר רוזנבאום: אנחנו יושבים על הדבר הזה - -

אורי מקלב: כשאני רואה ניידת של שיטור קהילתי אני צריך להיות בטוח שיש להם עכשיו ייעוד.

אליעזר רוזנבאום: סל עבירות שהוגדר להם.

מירב בן ארי: כשהייתי אצל פרוש באלעד הוא אמר שהלוואי שהיו מכפילים לו את זה מרוב שהוא לא מסוגל להתמודד.

קריאה: גם בלוד.

מירב בן ארי: גם בלוד.

מירב בן ארי: סתם לקחתי את אלעד כי הייתי שם בפעם האחרונה.

מירב בן ארי: זה היה הסיבוב האחרון שלי והוא אמר לי שהלוואי שהיו מכפילים.

מירב בן ארי: בסדר, אבל יהיו לנו דיונים כאן על שיטור.

מירב בן ארי: נתקדם עם הרשות.

אליעזר רוזנבאום: מבחינת המטה התקציב הוא 21 מיליון שקל, מתוכם 14 מיליון הוא לפעולות של המטה בסמים ואלכוהול ועוד 7 מיליון לדברים אחרים.

אליעזר רוזנבאום: סך הכול תכנית העבודה ל-2022 אושרה על-ידי גם במטה וגם במחוזות וברשויות המקומיות.

אליעזר רוזנבאום: הרשויות פועלות.

אליעזר רוזנבאום: תכנית העבודה ל-2022 היא מאתגרת ואנחנו מודדים את עצמנו.

אליעזר רוזנבאום: עשיתי סיכום רבעון ובהחלט יש התקדמות.

אליעזר רוזנבאום: אבל הבדיקה המעמיקה יותר תהיה בסוף החציון הראשון ואז נוכל לדעת איפה אנחנו עומדים ביעדים המדידים שקבענו, ניצול תקציבים וכל מה שקשור ביישום התכנית.

אליעזר רוזנבאום: בסך הכול הרשות ממלאת את ייעודה.

אליעזר רוזנבאום: בטח עכשיו עם כל החלטות הממשלה בחברה הערבית בנושא הערים המדממות ובנושא הערים הבטוחות אנחנו על זה באופן רצוף ומתקדמים.

אליעזר רוזנבאום: אם יש שאלות, בבקשה.

מירב בן ארי: גלי, בבקשה.

גלי גלילי קרן: בוקר טוב, גלי קרן, סגנית היועץ המשפטי במשרד לביטחון הפנים.

גלי גלילי קרן: אליעזר נתן סקירה די נרחבת, ואני אשלים בהיבט של החוק, ולמה נדרש תיקון חקיקה.

גלי גלילי קרן: כפי שאליעזר אמר, ב-2017 אחרי שהוחלט על איחוד של עיר ללא אלימות, מציל"ה והרשות הלאומית במלחמה בסמים שפעלה אז כתאגיד סטטוטורי חוקקנו חוק חדש, חוק הרשות למאבק באלימות, סמים ואלכוהול, וכדי לבטא את זה שהיא הופכת להיות רשות פנים ממשלתית ולא תאגיד נרשם בחוק עצמו שהרשות תפעל במשרד לביטחון הפנים.

מירב בן ארי: זה היה ב-2017.

מירב בן ארי: עשינו את זה בוועדת פנים.

גלי גלילי קרן: נכון, החוק חוקק ב-2017 ונכנס לתוקף בפברואר 2018.

גלי גלילי קרן: נרשם בחוק עצמו שהרשות תפעל במשרד לביטחון הפנים וגם שהתקציב שלה יהיה חלק מהתקציב של המשרד לביטחון הפנים.

גלי גלילי קרן: לכן כשהוקמה הממשלה הקודמת והוחלט להעביר את הרשות למשרד לחיזוק ולקידום קהילתי יחד עם שיתופי פעולה נוספים: המטה למאבק באלימות ברשת של ילדים ונוער, 105, מה שנקרא, גם עבר; אז כשרצו להעביר את שטחי הפעולה בגלל המשפטים שהיו קיימים בחוק שהיא תפעל במשרד היה צריך לתקן ולבטא את זה שהיא עוברת משרד.

גלי גלילי קרן: אז רצינו לרשום שיירשם כמו שאנחנו מציעים עכשיו "במשרד שעליו ממונה השר" כדי שככל שיוחלט להחזיר את הרשות לא נצטרך שוב תיקון חקיקה.

גלי גלילי קרן: השרה והמנכ"ל של המשרד לחיזוק ולקידום קהילתי באותה עת רצו שיירשם שזה במשרד לחיזוק ולקידום קהילתי, ולכן בעצם - -

מירב בן ארי: לכן כל הפארסה הזאת.

מירב בן ארי: אני אקצר לך את זה.

מירב בן ארי: למה לא עשיתם את זה הוראת שעה?

גלי גלילי קרן: את התיקון שעשינו אז?

מירב בן ארי: כן.

גלי גלילי קרן: הוקם משרד, ואי אפשר היה לקבוע שהוא יהיה זמני.

גלי גלילי קרן: אז - - -

מירב בן ארי: אז גם לא הוראת שעה וגם אפילו השר הממונה לא הסכים.

גלי גלילי קרן: אין בעיה שיהיה כתוב מי השר כי העברת סמכויות בין שר לשר לא מצריכה תיקון חקיקה.

גלי גלילי קרן: אפשר בהחלטת ממשלה שמאושרת על-ידי הכנסת.

מירב בן ארי: נכון.

גלי גלילי קרן: אז אין בעיה שהשר יאוזכר.

גלי גלילי קרן: הבעיה הייתה באזכור של המשרד עצמו בגוף החוק.

גלי גלילי קרן: לכן כשהתקבלה החלטת ממשלה ואושר להחזיר את הרשות ואת 105 למשרד לביטחון הפנים 105 חזר, לפי החלטת הממשלה, לא נדרש תיקון חקיקה, וכדי להחזיר את הרשות להשלים את ההחזרה שלה צריך לתקן את החוק.

גלי גלילי קרן: לכן אנחנו נמצאים פה היום – לתיקון די טכני.

גלי גלילי קרן: הוא תיקון להחזרה ולעוד כמה השלמות שנדרשות בעניין הזה.

גלי גלילי קרן: צריך לומר שיש החלטה של הממשלה ושל הכנסת על ביטול המשרד לחיזוק ולקידום קהילתי אבל היא תיכנס לתוקפה רק עם השלמת תיקון החקיקה.

גלי גלילי קרן: עד שהתיקון יאושר במליאה כנדרש הביטול לא נכנס לתוקף, וצריך לומר שהשר לביטחון הפנים הוא עדיין השר לחיזוק ולקידום קהילתי ומנכ"ל המשרד לביטחון הפנים משמש מנכ"ל בפועל.

גלי גלילי קרן: זה מילוי מקום של המנכ"ל לחיזוק ולקידום קהילתי עד שנשלים את התיקון של החוק ויהיה אפשר לסגור את המשרד ולהחזיר את הרשות למשרד לביטחון הפנים.

מירב בן ארי: הרשות היא עכשיו תחת השר לביטחון הפנים מכיוון שהוא השר לחיזוק ולקידום קהילתי.

גלי גלילי קרן: כן.

גלי גלילי קרן: בפועל מתן השירותים המנהליים ניתנים לרשות על-ידי המשרד לביטחון הפנים.

גלי גלילי קרן: זאת אומרת כל שירותי המחשוב, בנא"מ – כל מה שצריך עבר אלינו החל מ-1 בינואר.

מירב בן ארי: בגלל החלטת הממשלה.

גלי גלילי קרן: כן.

גלי גלילי קרן: אבל כדי להשלים את הסגירה של המשרד וההחזרה של הרשות למשרד לביטחון הפנים צריך לתקן את החוק.

גלי גלילי קרן: זה מה שאנחנו מבקשים לעשות היום.

איילת לוי נחום: גלי, אין משמעות מבחינת זכויות של עובדים בגלל ההעברה הזאת, נכון?

אליעזר רוזנבאום: זה נסגר ונחתם עם ההסתדרות.

גלי גלילי קרן: צריך פרשנויות משפטיות יצירתיות שזה לא כרוך בהכרח בחוק, אבל זה היה תהליך.

גלי גלילי קרן: הסדר הנכון של הדברים זה שזה יהיה גם פורמלית במשרד לביטחון הפנים.

מירב בן ארי: חוץ מהמנכ"ל - -

גלי גלילי קרן: כל השאר זה המשרד לביטחון הפנים.

גלי גלילי קרן: המנכ"ל נדרש מכיוון שסמכויות כמו ועדת מכרזים ודברים כאלה צריך להיות במשרד הממשלתי הרלוונטי.

גלי גלילי קרן: אז כדי למנות ועדת מכרזים שתעסוק בנושא הרשות היה צריך שמנכ"ל חק"ק יעשה את זה.

גלי גלילי קרן: יש כל מיני דברים פורמליים שזה צריך להיות במשרד עצמו.

אורי מקלב: איפה אתם יושבים?

גלי גלילי קרן: הרשות יושבת בגבעת שאול.

גלי גלילי קרן: המשרד לביטחון פנים במזרח ירושלים.

אליעזר רוזנבאום: בסמיכות למשרד לענייני דת.

אליעזר רוזנבאום: הנושא של זכויות העובדים הוסדר, הושוו לזכויות של המשרד לביטחון הפנים.

אליעזר רוזנבאום: נגמר הסיפור ונחתם.

מירב בן ארי: ההסכם עם ההסתדרות.

אליעזר רוזנבאום: נגמר.

מירב בן ארי: עוד הערות?

גלי גלילי קרן: לא.

גלי גלילי קרן: זה ברמה הכללית.

מירב בן ארי: יוחאי וג'ימה, יש לך הערות?

יוחאי וג'ימה: לא.

מירב בן ארי: רק תגיד את השם ותפקיד.

יוחאי וג'ימה: אני ראש מנהל ביטחון וחירום במרכז השלטון המקומי.

מירב בן ארי: היית בחניכה של בני שמעון אתמול?

יוחאי וג'ימה: זה מועצות אזוריות.

יוחאי וג'ימה: זה לא אצלי.

מירב בן ארי: אה, יש מישהו אחר במועצות האזוריות.

יוחאי וג'ימה: נכון.

יוחאי וג'ימה: אלון ביטון.

יוחאי וג'ימה: אני שמח שהמהלך הזה קורה כי כבר שנתיים לא הייתה ממשלה.

יוחאי וג'ימה: גם היה המעבר בין שני משרדים ועכשיו גם ממנים ראש רשות חדש.

יוחאי וג'ימה: אז קרה תהליך שהקשה על הרשויות.

יוחאי וג'ימה: אנחנו בקשר עם האגף כדי לראות שבונים את התהליך מההתחלה ועד הסוף.

יוחאי וג'ימה: הרשות מעסיקה אנשים לטובת המשימות האלה של ביטחון קהילתי, ולכן צריך לראות שהתכניות שמוגשות למשרד על-ידי המשרד לביטחון הפנים לרשות המקומית שתאשר אותן יקרו לפני סוף השנה.

יוחאי וג'ימה: גם כי צריך לאשר תקציב ברשות המקומית וגם לגרום לאותם אנשים לראות שיש תקציב המשכי להעסקה שלהם ולראות שזה באמת קורה.

יוחאי וג'ימה: אנחנו עכשיו באיזשהו שיח לראות איך הדברים מתכנסים.

יוחאי וג'ימה: אני מברך על זה.

מירב בן ארי: תספר לי על זה.

מירב בן ארי: זה מה שאנחנו רוצים לעשות.

מירב בן ארי: היועצת המשפטית, את רוצה להתחיל בהקראת החוק?

איילת לוי נחום: כן.

איילת לוי נחום: אולי רק בנקודה הזאת כדאי שתסבירו את השינוי שהיה בשנת 2020 ואת ההחזרה של משטרת ישראל לסעיפים.

בוסנה מהרט-דסה: בתיקון שנעשה בשנת 2020 הוחלט הרשות למחוק את סעיף 3 שמגדיר את תחולת הסמכות של הרשות הלאומית לביטחון קהילתי כיוון שאז סברנו שכיוון שמשטרת ישראל היא גוף אכיפה והרשות מתעסקת יותר במניעה, בשיקום ובטיפול שזה לא הכרחי שמשטרת ישראל תהיה מצוינת באופן מפורש בפסקות המשנה של הסעיפים.

בוסנה מהרט-דסה: אבל במהלך השנה הזאת אחרי שהשמטנו את משטרת ישראל דווקא הובן לנו שפעולת הליבה של הרשות היא אכן שיתוף פעולה עם גופי אכיפה וסיוע, ולכן רצוי שנחזיר את משטרת ישראל שמחקנו בתיקון הקודם.

יוחאי וג'ימה: ברמה הפרקטית הרשות המקומית תצטרך לתאם את הפעילות שלה אם זה נושק לפעילות של משטרת ישראל.

יוחאי וג'ימה: זאת המשמעות?

אליעזר רוזנבאום: אני אחדד כאן.

אליעזר רוזנבאום: אחרי שהחלפתי את דני כממלא מקום עד שרונית תיכנס, כתוצאה מהמחיקה והוצאת משטרת ישראל מהחוק הקודם עשינו מפגש עם כל מפקדי מחוז משטרתי, עם המטה שלו ועם מפקדי המרחבים והמט"חים כדי להחזיר עטרה ליושנה ולעשות את כל החיבורים שנפרמו בפרק הזמן שהם לא היו.

אליעזר רוזנבאום: אז המהות הזאת חודדה עד כמה צריך את החיבור הזה.

אליעזר רוזנבאום: מה שהנחיתי וסיכמתי זה שני דברים מרכזיים: א', התכניות יוצגו למפקדי התחנות כדי לראות שאין שם התנגשויות ותכנית של המשטרה לא מתנגשת עם התכנית של הרשות המקומית – זה בוצע; שנית, זה שולחן עגול או ועדת אכיפה עירונית כדי לראות שכולם יושבים שם ומדברים זה עם זה ופועלים.

אליעזר רוזנבאום: סיימנו עם זה.

גלי גלילי קרן: אני אשלים את ההתייחסות.

גלי גלילי קרן: בעצם ההשמטה של משטרת ישראל לא מנעה את היכולת של הרשות לשתף איתה פעולה או לסייע לה באמצעות קרן החילוט.

גלי גלילי קרן: הייתה אפשרות, פשוט התפיסה אז הייתה שזה עובר למשרד ממשלתי אחר, והסעיפים הקטנים אומרים לקדם שיתופי פעולה בין משרדים ממשלתיים או - - - - בגופים אחרים, כולל גופי אכיפה.

גלי גלילי קרן: אמרנו שמשטרת ישראל כלולה.

גלי גלילי קרן: המשרד לביטחון פנים הוא גוף אכיפה אז לא צריך לציין מפורשות.

גלי גלילי קרן: מדובר בסעיף של הסיוע למשרדי ממשלה וגופים אחרים.

גלי גלילי קרן: באמת בתקופה שהיא לא הייתה העמדה המקצועית של הרשות שזה על דעת משטרת ישראל שיש שיתוף פעולה די מרכזי.

גלי גלילי קרן: זאת אומרת גם בוועדות של הרשות המקומית בדרך כלל נציגי המשטרה שותפים שעוסקים במניעת אלימות, סמים ואלכוהול ולכן אף על פי שזה לא משנה מהותית את היכולת לשתף פעולה הם ביקשו בכל זאת לאזכר במפורש את משטרת ישראל כגוף שאיתו משתפים פעולה.

גלי גלילי קרן: לכן הוחלט להחזיר.

גלי גלילי קרן: מהותית זה לא משנה את היכולת של הרשות לעשות, פשוט רצו שהיא תהיה מצוינת במפורש כאחד הגופים שמשתפים איתם פעולה ומסייעים להם.

גלי גלילי קרן: לכן אנחנו מבקשים להחזיר עם ההחזרה למשרד לביטחון הפנים.

מירב בן ארי: אני כל הזמן חושבת לעצמי איך הגלגל מסתובב.

מירב בן ארי: זה מדהים.

מירב בן ארי: אתם יכולים לחשוב לכם בלב בינתיים.

איילת לוי נחום: אני אמשיך בהקראה: תיקון סעיף 5 – זה סעיף שאתם מתקנים את הסעיף של התקציב של הרשות לקידום קהילתי.

איילת לוי נחום: זה סעיפים שקשורים לוועדה המייעצת.

גלי גלילי קרן: נכון.

איילת לוי נחום: אתם רוצים להגיד משהו?

גלי גלילי קרן: בהתחלה, כאמור, קמה הרשות במשרד לביטחון הפנים אז לא היה צריך לציין מעבר למנהל הרשות שהיה נציג השר לביטחון פנים, נציג של השר לביטחון הפנים.

גלי גלילי קרן: כשזה עבר למשרד לחק"ק הוספנו נציג של המשרד לביטחון הפנים.

גלי גלילי קרן: עכשיו כשזה חוזר אין צורך להוסיף את הנציג הזה.

גלי גלילי קרן: לכן אלה תיקונים טכניים שנדרשים לאור ההחזרה למשרד לביטחון הפנים.

גלי גלילי קרן: לבקשת נציגת הייעוץ המשפטי אני רק אגיד מילה לוועדה המייעצת שזאת ועדה שכשחוקקנו את החוק סברנו שיהיה טוב שתהיה ועדה שמורכבת מנציגי כלל הגופים והמשרדים הרלוונטיים שעוסקים בסמים ובאלכוהול שתייעץ לרשות ולשר בהתוויית המדיניות בנושא.

גלי גלילי קרן: לאחר שהוקמה הרשות השר דאז ביקש לשנות את הרכב הוועדה ולשים בראשה נציג ציבור, וקודם תיקון חקיקה שהתעכב הרבה זמן כי הכנסת התפזרה ולא היה אפשר לקדם תיקוני חקיקה.

גלי גלילי קרן: כשתוקן החוק ב-2020 הושלם ההרכב אבל הרשות עברה למשרד לחיזוק ולקידום קהילתי, ועד היום הוועדה הזאת לא הוקמה.

גלי גלילי קרן: עכשיו כשהיא מוחזרת וכשנשלים את תיקון החקיקה נפעל להקים את הוועדה הזאת ונקדם את הנושא.

איילת לוי נחום: עכשיו אנחנו עוברים לסדרת תיקונים עקיפים שנלווים להצעה הזאת מכוח העובדה שאנחנו מחזירים את הסמכויות למשרד לביטחון פנים.

איילת לוי נחום: אני עוברת על התיקונים העקיפים: זה סעיף שקשור לסמכויות קרן החילוט מכוח אותו חוק.

איילת לוי נחום: זה סעיף שנוגע להוספת הנציג בוועדה למיגור אלימות ברשויות.

איילת לוי נחום: זה נציג שקיים בוועדה מקבילה של הרשויות לעניין נגע הסמים.

איילת לוי נחום: זאת תוספת שנוגעת להגדרה "מסגרת רווחה" באותו חוק שמתאימה את הנוסח למשרד לביטחון פנים כרגע.

גלי גלילי קרן: בעצם מוזכר שהוא המשרד לחיזוק ולקידום קהילתי בחוק היום.

גלי גלילי קרן: כיוון שהמשרד הזה מתבטל נזכיר את הרשות.

איילת לוי נחום: עד כאן הקראת החוק.

איילת לוי נחום: בפני הוועדה הוגשו שש הסתייגויות ואני אגיד של מי הם: מטעם חברי הכנסת קיש, קרעי, אמסלם, פינדרוס, מקלב, רוטמן, סמוטריץ', מלכיאלי ומעוז; ועוד שלוש הסתייגויות מטעם סיעות הליכוד, ש"ס, יהדות התורה והציונות הדתית שאותן ינמק חבר הכנסת מקלב.

אורי מקלב: תודה רבה.

אורי מקלב: למעשה, הוגשו ארבע הסתייגויות אבל אני מבין שאחת לא אושרה.

אורי מקלב: אבל ככל שבתוך דבריי אולי ייווצרו עוד הסתייגויות אני אבקש את תשומת לבך לעניין.

איילת לוי נחום: אוקיי.

איילת לוי נחום: צריך לומר לי כי אחרי ההצבעה אני אומרת לוועדה שאם תחליטו בהסכמה להצביע על ההסתייגויות במשותף, כמובן, ההסתייגויות האלה עולות למליאה.

מירב בן ארי: אוקיי.

מירב בן ארי: מה ההסתייגויות שלך?

אורי מקלב: איך שאת רוצה.

אורי מקלב: אני מוכן להגיע להסכמה אם זה הצבעה אחת או כמה הצבעות או איך להציג את ההסתייגויות.

אורי מקלב: קודם כול אודה ולא אבוש שלא אני הכנתי את ההסתייגויות, זה לא הנוסח שלי.

אורי מקלב: אבל בכל אופן אני אקריא כדי שהציבור יידע מה הכותרות של ההסתייגויות.

אורי מקלב: אני אגיד אמירה כללית שתסביר את כל ההסתייגויות באופן כללי.

אורי מקלב: אני לא אקח מזמנכם הסבר על כל הסתייגויות, אלא אגיד באופן כללי.

אורי מקלב: יכול להיות שיכולתי להימנע מזה אבל אני מבין שאתם ביקשתם שאבוא לנמק אז אני עושה את זה.

מירב בן ארי: אין לי בעיה.

מירב בן ארי: אתמול היה איירסופט.

מירב בן ארי: אמרתי, אין בעיה, אל תבואו לדבר.

מירב בן ארי: טייבי שלכם ביקשה כי זה היה יום שלישי.

מירב בן ארי: אתמול לא הייתה לי בעיה כי זה יום שלישי אבל אם באתם לפה לפחות תציג.

מירב בן ארי: זה לא אומר שחייבים עוד.

מירב בן ארי: תגיד מה ההסתייגויות.

אורי מקלב: היינו כמה פעמים עד שהישיבה התחילה ויצאנו מוקדם בבוקר כדי להגיע לפה זמן אז ננמק את הדברים.

אורי מקלב: קודם כול אני אתחיל את הכותרות בשלוש ההסתייגויות הראשונות: מטרת החוק זה להעביר לשר לביטחון הפנים הכושל.

מירב בן ארי: ככה כתבתם בהסתייגות?

אורי מקלב: ככה כתוב בהסתייגות.

אורי מקלב: אני אנמק את זה לא באופן ישיר אבל אני אנמק נימוק כללי: 2.

אורי מקלב: מטרת החוק לייצר אשליה שהממשלה עדיין מסוגלת להעביר תיקוני חקיקה.

מירב בן ארי: ברור לי שלא אתה כתבת את ההסתייגויות.

אורי מקלב: סעיף 3: מטרת החוק זה להשכיח כי מצב הביטחון האישי בכי רע.

אורי מקלב: יש עכשיו עוד שלוש הסתייגויות אחרונות.

אורי מקלב: אבל אני רוצה להגיד לך כמה מילים: אני זוכר לנגד עיניי, מכיוון שגם את וגם אני הייתי, כמה ביקורת, כמה זלזול וכמה ניכור היה מהאופוזיציה של אז שהיא היום הקואליציה, על הקמת משרד שיטפל בנושאים החשובים האלה וירכז ויתכלל את הנושאים האלה.

אורי מקלב: זה משרד שבאופן ייעודי גם התקציב, גם הפיקוח, גם הדחיפה – שרה שתקרא את כל החשובים האלה שמתפזרים ושלכל אחד יש שם אחר ולנסות ליצור יצירה חדשה וטובה כדי שהדברים האלה שלפעמים נגררים אחרי הדברים הדחופים שאולי נמצאים במרכז העשייה והפיקוח שלנו – ניסינו ליצור וסוף סוף נוצר מצב חשוב וטוב.

אורי מקלב: לא זו אף זו אנחנו גם מחפשים מיתוג למקום הזה.

אורי מקלב: עשיתם שינוי שם – הכול כדי לתת לזה מסגרת וגם שם שישקף מה שצריך לעשות ויקדם את העשייה.

אורי מקלב: ביהדות עושים שינוי שם כשמישהו חולה.

מירב בן ארי: איזה שינוי השם?

אורי מקלב: היה שינוי שם.

מירב בן ארי: כשאני ואתה היינו באותה קואליציה זה היה אצל גלעד ארדן.

אורי מקלב: הרשות הלאומית לביטחון קהילתי זה שינוי שם.

גלי גלילי קרן: כן, אבל זה לא שם כתוצאה מהקמת המשרד, זה שם שהיה קודם.

אורי מקלב: חיזוק וקידום קהילתי - -

גלי גלילי קרן: אבל ביטחון קהילתי זה שם שחשבו עליו במשרד לפני כן.

מירב בן ארי: השם הזה היה כששנינו היינו בכנסת ה-20, ואישרנו אותו.

מירב בן ארי: אני הייתי בדיונים של ועדת הפנים.

אורי מקלב: גם עכשיו ראיתם כמה דברים.

אורי מקלב: אני חושב שזה לטובה.

אורי מקלב: כשעושים טוב רוצים לעשות מיתוג שישקף את מה שפועלים ועושים.

אורי מקלב: היום להעביר את זה למשרד לביטחון הפנים זה לקחת את היהלום ולהבליע את זה בתוך מסגרת של דברים רבים כדי שייבלע.

מירב בן ארי: אבל זה היה תמיד במשרד לביטחון הפנים.

אורי מקלב: זה הסבר אחד לעניין.

אורי מקלב: ומה זה עכשיו?

אורי מקלב: זה לא משחק של כיסאות?

אורי מקלב: זה לא צרכים?

אורי מקלב: אתם צריכים קודם כול לחשוף את ההסכמים מדוע זה נעשה.

אורי מקלב: מה ההסכמים הקואליציוניים - -

מירב בן ארי: איזה הסכמים?

מירב בן ארי: אורי מקלב, אתה אדם נבון מאוד.

מירב בן ארי: המשרד הזה תמיד היה במשרד לביטחון פנים.

מירב בן ארי: אין בעיה לקרוא הסתייגויות אבל תמיד הוא היה.

מירב בן ארי: שנינו היינו פה כשגלעד ארדן ניהל את המשרד לביטחון הפנים עם אותה רשות.

מירב בן ארי: פשוט היה צריך לתת סידור עבודה אז פתחו לה תיק וזהו, ועכשיו מחזירים.

אורי מקלב: זה הסבר אחד שלך – סידור עבודה; ההסבר שלי הוא לא סידור עבודה.

מירב בן ארי: איך שלחו אותך לנמק את ההסתייגויות האלה?

אורי מקלב: כפי שאני חושב שגם אנשי המקצוע – אני לא רוצה לבזות אותם - -

מירב בן ארי: אנשי מקצוע מעולים.

אורי מקלב: - - יש להם יעדים חשובים וכשיש משרד אז התקציב ברור יותר ויש מישהו שאחראי ייעודי לדבר ואפשר לקדם דברים.

אורי מקלב: בשביל זה יש משרד.

אורי מקלב: היום להחזיר חזרה למשרד - -

מירב בן ארי: למשרד המקורי ששם הייתה הרשות הזאת.

אורי מקלב: זה משרד מקורי אבל היו השינויים.

אורי מקלב: השינויים האלה הם זעזועים לא טובים.

אורי מקלב: הרי עשו את השינויים האלה.

אורי מקלב: את מסבירה לצורך סידור עבודה ואחרים הסבירו וגם אנחנו הסברנו וראינו הצלחה גדולה.

אורי מקלב: דווקא הקידום של הדברים, ההישגים, הפריצה וההרחבה היו רק בגלל שיש משרד ייחודי שמטפל בזה.

אורי מקלב: עכשיו להחזיר את זה לתוך המשרד לביטחון פנים – את אומרת שזה היה – הרי רצינו לשנות את זה.

אורי מקלב: כבר שינו וכבר עושים ועוד זעזוע ועוד זעזוע.

אורי מקלב: אנחנו חושבים שכל הזעזועים האלה - -

מירב בן ארי: בסדר.

מירב בן ארי: לא נסכים.

אורי מקלב: אני בטוח שתצביעי נגד.

אורי מקלב: הרי זה לא בגלל דבריי.

אורי מקלב: עוד לפני שהתחלתי את דבריי - -

גלי גלילי קרן: מבחינת המשרד לביטחון הפנים הרשות - - - הוקמה - - - למשרד לביטחון הפנים.

גלי גלילי קרן: גם הרשות מרגישה ככה וגם הרשויות המקומיות מרגישות ככה.

גלי גלילי קרן: המיקום שלה במשרד לביטחון עם היכולת לשיתופי פעולה עם משטרת ישראל והגופים האחרים, בעינינו, רק מחזקים את היכולת שלה לפעול.

מירב בן ארי: בואו נמשיך.

מירב בן ארי: הכול בסדר.

אורי מקלב: לכן אנחנו, מה שנקרא – נחיה ונראה.

אורי מקלב: יש ביקורת.

אורי מקלב: אתם אולי לא צריכים ללכת עם זה אבל לדעתנו, המשרד לביטחון פנים לא נותן מענה לא לביטחון האישי ולא להרבה תופעות שיש.

אורי מקלב: המשימות של המשרד לביטחון הפנים הן גדולות מאוד.

אורי מקלב: חלקן הם עוברים בהצלחה וחלקם בהצלחה פחות.

אורי מקלב: אמנם הוועדה הזאת מאוד מבינה אבל חדשים לבקרים את מנהלת פה דיונים על דברים רבים שלא נעשים בצורה מיטבית, בלשון עדינה, במשרד לביטחון הפנים, ועכשיו עוד ממונה ועוד משימות שצריך להכניס מחדש ולהטמיע אותן.

אורי מקלב: וגם שוב חלוקת סמכויות.

אורי מקלב: אנחנו הרי מכירים כשמגיעים למשרד – מי הפקיד, מי האחראי, מה החשב עושה ומי היועץ המשפטי, ואיך הדברים האלה משתלבים מחדש.

אורי מקלב: אחרי שהתרגלנו וניסיתם לארגן את זה בצורה אחרת אני חושב שזה דבר לא נכון לעשות.

אורי מקלב: לכן הגשנו את ההסתייגויות האלה.

אורי מקלב: אני מבקש ממך, גברתי היושבת-ראש, להצביע עליהן.

אורי מקלב: אני רק רוצה להגיד שאני מנמק מטעם כל הסיעות האלה אבל אין לנו כאן

אורי מקלב: זכות הצבעה, כך שאם אני לא מצביע זה בגלל שאין לסיעה שלי חברים כאן.

אורי מקלב: אנחנו מצרים על כך לא רק בשביל הדיון הזה.

מירב בן ארי: אתם מוזמנים תמיד.

אורי מקלב: גם הפיצולים שקרו בוועדות לא היו פעם, נכון?

אורי מקלב: הקואליציה שאת נמצאת בה שבראשה ראש הממשלה החליפי – כמה ביקורת, כמה רפש ובוץ הוטחו בקואליציה הקודמת על ממשלה גדולה, על נורבגים, על סגני שרים, על ועדה אחת שניסו לעשות.

אורי מקלב: ותראי מה קרה שאפילו אין לך מקום לוועדה שלך.

אורי מקלב: כמה זה לא מכובד.

אורי מקלב: אני תמיד שמח לארח את זה.

אורי מקלב: האחרון שישב פה במשך כמה שנים בוועדת המדע פה הייתי אני.

אורי מקלב: אני תמיד שמח לחזור לוועדה.

אורי מקלב: הקירות האלה ספגו הרבה מהדברים שלי שאולי חלק הלכו לבטלה אבל חלק לא.

אורי מקלב: גם צר לי שאנחנו לא ממלאים את הפונקציה הזאת.

אורי מקלב: אז אם את כבר מדברת שזה היה – כמה ביקורת, כמה תעמולת בחירות השתמשו ביש עתיד ובמפלגות שמרכיבות את הקואליציה על ריבוי השרים, על ריבוי סגני השרים, על ריבוי חברי כנסת נורבגים, על ראש ממשלה חליפי, על מנכ"ל לראש ממשלה חליפי, על מכוניות ואבטחה לראש ממשלה חליפי.

אורי מקלב: כמה סרטונים, כמה מלל, והנה, עכשיו כבומרנג – אותם אנשים, לא מסביב – אותם אישים הם אלה שמשמשים בתפקיד הזה.

אורי מקלב: לכן אני רוצה להגיד שזה חלק ממה שמשקף את ריבוי של דברים, ואני מבקש להצביע על ההסתייגויות האלה.

מירב בן ארי: בסדר גמור.

מירב בן ארי: גברתי היועצת המשפטית.

איילת לוי נחום: זה בסדר שמצביעים על זה כמכלול?

אורי מקלב: אני מוכן אם זה יותר נוח לכם.

איילת לוי נחום: אוקיי.

איילת לוי נחום: אז נעבור להצבעה על ההסתייגויות.

מירב בן ארי: על כולן יחד?

איילת לוי נחום: בגלל ההסכמה מצביעים על כולן יחד.

איילת לוי נחום: באופן עקרוני צריך להצביע אחד-אחד אבל בגלל שחבר הכנסת מקלב שמנמק את ההסתייגויות הסכים ואת מעוניינת בדבר אז מצביעים על זה כמקשה אחת.

איילת לוי נחום: עוברים להצבעה על ההסתייגויות.

אורי מקלב: שני דברים אני תרמתי:

אורי מקלב: השתדלתי לגמור לפני 10:30 כדי שאם תרצי - - - אבל לא רק זה – אני גם אוותר על הבקשה לרביזיה.

אורי מקלב: אם נצביע ואני אוותר על זה.

אורי מקלב: עם כל ההסתייגויות שיש לנו אני מכבד את היושבת-ראש ואת הוועדה, ואני לא אטריח אותה יותר מדי.

אורי מקלב: אני מקווה שהדברים שלי היו מספיק ברורים והוטמעו חזק.

מירב בן ארי: תודה רבה, חבר הכנסת מקלב.

איילת לוי נחום: אז יש לנו 3-1 במקבץ הראשון ועוד שלוש הסתייגויות במקבץ השני.

אורי מקלב: למה הורדתם את - - - ?

אורי מקלב: כבר נימקת את זה?

איילת לוי נחום: לא, זה סעיף שלא קשור כל כך להצעת החוק.

אורי מקלב: אבל אתם כן מכניסים גם סעיפים אחרים - -

איילת לוי נחום: זה בהתאם להנחיית היועצת המשפטית לכנסת: סעיפים שהם לא ממין העניין של הצעת החוק זה הסתייגויות שהן מעט יותר בעייתיות.

איילת לוי נחום: אני הבנתי שאתם משכתם את ההסתייגות הזאת.

אורי מקלב: היא נפסלה.

אורי מקלב: המלצתם אז אנחנו - - -

איילת לוי נחום: אנחנו המלצנו, לא קבענו.

מירב בן ארי: בסדר, יש מספיק.

איילת לוי נחום: אז יש פה שלוש הסתייגויות במקבץ הראשון ועוד שלוש הסתייגויות במקבץ השני שאת תצביעי עליהם עכשיו במרוכז.

אורי מקלב: מתוך הדברים שלי לא מצאת עוד הסתייגות?

איילת לוי נחום: לא.

מירב בן ארי: הסתייגות מהממשלה.

מירב בן ארי: זה בטוח.

מירב בן ארי: מי בעד ההסתייגויות?

מירב בן ארי: ההסתייגות נפלה.

אורי מקלב: אני לא יכול להצביע.

אורי מקלב: אני יכול להרים יד בלי זכות.

מירב בן ארי: הצבעה.

מירב בן ארי: הצבעה ההסתייגויות לא נתקבלו.

איילת לוי נחום: ההסתייגויות נדחו.

איילת לוי נחום: עכשיו עוברים להצבעה על הצעת החוק שהקראתי.

איילת לוי נחום: הצעת חוק הרשות הלאומית לביטחון קהילתי (תיקון מס'), התשפ"ב-2021 – הצבעה בנוסח הוועדה.

מירב בן ארי: מי בעד?

מירב בן ארי: מי נגד?

מירב בן ארי: אושרה.

מירב בן ארי: הצעת החוק עברה, ותעלה למליאה לקריאה שנייה ושלישית בצירוף ההסתייגויות.

מירב בן ארי: הישיבה נעולה.